Dronk man vat laaste sopie voor metropolisieTalle motoriste is die afgelope naweek in hegtenis geneem. (Argieffoto ter illustrasie.) ’n 29-jarige motoris het Sondag ten aanskoue van metropolisiebeamptes eers ’n laaste sopie van sy brandewyn geneem voordat hy in hegtenis geneem is. Luidens ’n verklaring deur die Stad Kaapstad, is die man tydens ’n padblokkade op die hoek van Saxdowne- en Hindleweg afgetrek. “Metropolisiebeamptes het ’n oop bottel brandewyn tussen die man se bene gewaar. Soos hulle nader gestap het, het hy een laaste sluk uit die bottel gevat,” sê JP Smith, Kaapstad se burgemeesterskomiteelid vir veiligheid en sekerheid. Smith sê die metropolisiebeamptes was “stomgeslaan” deur dié motoris se gedrag. “Die beamptes het die motoris ondervra en opgemerk dat hy wankelrig was. Hy is gevolglik vir dronkbestuur in hegtenis geneem en na die Mfuleni-polisiestasie geneem. “Dié soort skaamteloosheid mag nie geduld word nie; ek hoop die hof neem sy gedrag in ag wanneer hulle op ’n straf besluit.” Smith sê voorts dat te veel mense ander se veiligheid in gedrang bring weens ’n totale verontagsaming van die gereg. Dít, sê Smith, is iets wat slegs deur streng nagevolge beveg kan word. Verder het die metropolisie 65 motoriste oor die afgelope naweek in hegtenis geneem en 3 638 boetes uitgereik. ’n 28-jarige man van Dunoon is ook in die sop nadat hy tydens ’n toets om sy leerlinglisensie te verkry, gekul het. “’n Parate eksaminator van die verkeersdepartement het opgemerk dat die man verdag lyk en gesien hoe hy antwoorde van ’n papier afskryf. “Dié kulnotas was in sy mou weggesteek.” Volgens Smith is die man na die Milnerton-polisiestasie geneem waar hy van bedrog aangekla is. “Aansoekers word vooraf in kennis gestel dat oortredings soos dié strafregtelike gevolge kan inhou en jou verhoed om in die toekoms weer vir ’n leerlinglisensie aansoek te doen. “Die maklike uitweg het toe na ’n baie moeiliker pad gelei,” sê Smith. Kaapstad se verkeersdepartement het verder nóg 80 verdagtes in hegtenis geneem, op 169 motors en 186 selfone beslag gelê en 60 221 boetes uitgereik. Verder is altesaam 22 motoriste, bykans almal onder die invloed van drank, aangekeer tydens versnelwedrenne in Durbanville, Eersterivier en Bellville. Die Suid-Afrikaanse polisiediens het ’n verdere 48 inhegtenisnemings gedoen – onder meer vir kabelsdiefstal en die onwettige besit van vuurwapens. Hulle het ook 4 055 lasbriewe uitgereik.